Normaintcoy

Normaintcoy var den engelske betegnelsen på Det norske Verkstedskompaniet i UNIFIL. Det var gjennom de fleste årene Norge hadde styrker i Libanon forlagt nær den mer urolige, vestlige delen av UNIFILs operasjonsområde, ved byen Tibnin. Mesteparten av jobben til soldatene var gjort innenfor gjerdet i leiren «Camp Scorpion», og hadde vanligvis ikke den nære kontakten med stridende parter som naboen, den irske bataljonen Irishbatt hadde.

Arbeidsoppgaver

Midt inne i den irske bataljonens ansvarsområde lå det norske verkstedskompaniet, NorMaintCoy (NMC). 160 nordmenn og 19 sivilansatte jobbet i 1988 for å hjelpe hele UNIFIL. Av en bilpark på nesten 1500 biler i UNIFIL hadde NMC ansvaret for reparasjoner og vedlikehold på over 550 av disse. De fleste var store, tyngre kjøretøy. I tillegg hadde Normaintcoy ansvar for reparasjon av aggregater og sambandsutstyr, som radar, telefoner og radio samt kikkerter og annet optisk utstyr.

Særlig på kjøretøysiden hadde Normaintcoy på slutten av 1980-tallet hatt litt problemer med å fylle personellkvoten. Bilmekanikere hadde i likhet med resten av bilbransjen gode dager i Norge med rekordhøye salgstall, og dermed føyk også lønningene i været. Det gjorde at det ikke var spesielt gunstig økonomisk sett å tjenestegjøre i Libanon, men ved hjelp av en stor rekap-prosent (soldater som lot seg re-verve til en ekstra seks-måneders-periode), gikk kabalen opp til hver kontingent. I Normaintcoy var det i kontingent XIX hele fem «trekaper» (soldater i sin tredje periode) og 41 vanlige rekaper til de forskjellige avdelingene. Det var en mye høyere prosent enn man hadde i Norbatt eller blant de norske i Naqoura.

Det var en stor bredde i NMCs arbeidsoppgaver, og de krevde toppfolk på de fleste avdelinger. Gjennomsnittsalderen i Normaintcoy var høyere enn for eksempel i Norbatt, fordi det krevdes flere eksperter til de forskjellige avdelingene. Det gjorde igjen sitt til at samholdet mellom soldater og befal var spesielt godt.

– Vi levde tett sammen, var alle avhengige av hverandre og derfor ble omgangstonen gemyttelig. Slik ble det, når man jobbet i teamwork som her, sa soldater og befal i Normaintcoy.

Eksempel på oppsetning (1988)

Sjef og NK. Stabstropp: 17 befal og 35 korporaler/menige. Kjøretøytropp: 8 befal og 47 korporaler/menige. Sambandstropp: 6 befal og 6 korporaler/menige. Spesialtropp: 4 befal og 17 korporaler/menige. Lagertropp: 5 befal og 14 korporaler/menige.

For å løse de oppgavene Normaintcoy var satt til å løse, var kompaniet delt opp i fem tropper. Stabstropp, Kjøretøy- og verkstedstropp, Sambandstropp, Spesialtropp («Spessen») og Lagertropp. Troppene var igjen oppdelt i seksjoner, som Bergingsseksjon, Reparasjons- og instruksjonslag, Verkstedsseksjon med verksteder for J-20 og andre kjøretøy, generator og spesialseksjon, Radiotelefoniseksjon, Radarseksjon, Elektrooptisk seksjon, Regnskaps-, lager-, innkjøp- og gjenvinningsseksjon. I Stabstroppen inngikk kompanikontoret, kjøkken, paymaster, PX, kvartermester, velferd, prest, sambandsoperatører, transportavdeling og leirmesteren med sine folk.

Normaintcoy hadde også lokalradiostasjonen Radio Scorpio som i 1993 kjøpte ny sender på 1000 watt.  Dette ga lokalradioen som skulle dekke leiren dekning helt til Kypros.

Sjefer for Normaintcoy 
I perioden 1978-1996 hadde man følgende sjefer:

 Oberstløytnant Halvard Didriksen (senere avdød)
 Oberstløytnant Jan Th Holmen
 Oberstløytnant Hans Henrik Haukaas (senere avdød)
 Oberstløytnant Øystein Skattebo
 Oberstløytnant Per Lunde Svendsen
 Oberstløytnant Sverre Steinbakken
 Oberstløytnant Odd Sundland
 Oberstløytnant Paul Christian Bergflødt (kontingent XI)
 Oberstløytnant Svein Arild Bakken
 Oberstløytnant Bjørn Ruud
 Oberstløytnant Håkon Lutdal (kontingent XVI, XVII) (november 1985 – november 1986)
 Oberstløytnant Martin Åsegg (kontingent XVIII, XIX) (november 1986 – november 1987)
 Oberstløytnant Johan Torbjørn Vedal (kontingent XX) (november 1987 – mai 1988)
 Oberstløytnant Arne Rønning
 Oberstløytnant Harald E. Sveen
 Oberstløytnant Kåre Ø. Waale
 Oberstløytnant Atle Solheim
 Oberstløytnant Eigil Vindorum
 Oberstløytnant Ståle Tinholt
 Oberstløytnant Jan Eivind Eriksen
 Oberstløytnant Odd Skotnes

Nestkommanderende:
 Major Steinar Leite (kontingent XIX)

Se også 
 UNIFIL
Norbatt
Force Mobile Reserve
Feltpost

Litteratur
 Blue Beret, minnebok for Den norske FN-styrken i Libanon. Kontingent XX. Nov. 87–Mai 88.

UNIFIL
Norske nedlagte militæravdelinger